43. schôdza NR SR - 1.deň - B. popoludní
Dátum: 2025-11-25
Poslanec: Gregorová, Gréta (PS)
Druh vystúpenia: Vystúpenie v rozprave

257. Ďakujem za slovo. Vážené kolegyne, vážení kolegovia, lex politické bolestné pre ministra Šutaja Eštoka. Takto sa premiér Fico rozhodol vyriešiť aktuálnu koaličnú krízu. Namiesto odvolania ministra vnútra, ktorý svojou neschopnosťou za dva roky pravdepodobne prekonal všetkých svojich predchodcov, spoločne zaútočili na ďalšiu nezávislú inštitúciu. Návrh na zrušenie a následnú transformáciu Úradu na ochranu oznamovateľov na vládu predložil sám minister Šutaj Eštok. Člen vlády, ktorý je v priamom konflikte záujmov, ktorému úrad otvorene prekážal. Práve jeho rezort prehral súdy s prepustenými policajtami, nakoľko nemal súhlas tohto úradu. A dnes práve tento fungujúci úrad likvidujú, resp. idú ho nahradiť akousi atrapou, kde si budú môcť dosadiť vlastného poslušného človeka. A vláda ani nepredstiera, že zrušením, alebo teda dôvodom na zrušenie je akési pochybenie úradu alebo to, že by nefungoval. Ja som si istá, že ak by úrad fungoval, tak vláde vôbec neprekáža. Ale skutočný problém je, že úrad funguje a funguje dobre, plní si svoju úlohu, a to táto vláda neodpúšťa. Koalícia otvára reformu úradu práve v čase, keď sa naň obracia historicky najviac ľudí. Úrad sám informoval, že eviduje rekordný počet podnetov, kým v minulých rokoch sa čísla pohybovali okolo 170 až 190 ročne, tento rok ich bolo už za prvých deväť mesiacov približne 250. Zároveň uložil rekordný počet pokút a vybavil najviac žiadostí o súhlas s pracovnoprávnymi úkonmi voči chráneným oznamovateľom. Inými slovami, práve vtedy, keď úrad reálne chráni ľudí, má byť uprataný. Rokujeme o skrátenom legislatívnom konaní, v ktorom tento zákon teda pretláčate, a úprimne, pán minister, sedíte tu, tak cítila som celkom prenesený pocit hanby, keď ste dnes na tlačovej konferencii ani na opakované otázky novinárov nevedeli odpovedať alebo teda uviesť jediné konkrétne rozhodnutie, ktorým by tento úrad porušil ľudské práva, okrem prípadu tzv. čurillovcov, v ktorom ste napokon prehrali súd. Náhodička? Napriek tomu práve toto používate ako zámienku, prečo dnes v zrýchlenom režime potrebujete tento úrad fakticky zlikvidovať. To si naozaj myslíte, že vám mladí ľudia, ale nielen mladí ľudia, ktorí dúfajú, že sa tu niečo zmení, a všetci vzdelaní ľudia, že vám túto náhodičku uveria? A pre mňa je strašne zaujímavé, ako dlho vláde trvalo zmeniť napríklad novelizovaný Trestný zákon, resp. aspoň tú časť, ktorá má riešiť recidívu drobných krádeží. Bol to takmer rok. Ešte raz, cítim prenesený pocit hanby za túto vládu, pretože výhrady k tomuto, k tejto novele trestných kódexov zazneli takmer okamžite po predstavení návrhu. Mne sa podarilo nájsť, že 11. 1. 2024 sa o novele predseda rady prokurátorov Stanislav Jakubčík vyjadril, že na slobode sa ocitne oveľa viac recidivistov, ktorí budú zas páchať trestné činy. Tlačová správa Iniciatívy slovenských maloobchodníkov z dňa dvadsiateho prvého, 29. 1. 2024, novela Trestného zákona povedie k nárastu kriminality v obchodoch. A tu ste, koaliční kolegovia a kolegyne, najprv prišli s tým, že klesá počet trestných činov. No prečo asi? Lebo ste z krádeží urobili priestupky. Potom ste ľuďom hovorili, že je to ich pocit, že sa viac kradne, konečne pred pár týždňami ste pripustili, že tu problém je, ale nie vinou novely zákona, ale vinou opozície a médií. Minister Susko dokonca tvrdí, že podľa neho nebolo chybou, že pri zmene trestných kódexov bol tento paragraf postihujúci drobné krádeže vypustený, a vravel aj to, že neverí, že sa jeho obnovením problémy vyriešia. Tak prečo teda v skrátenom legislatívnom konaní neschvaľujete iné urgentné riešenia tohto problému? Ohrozenie majetku a bezpečnosť občanov nie je dostatočná priorita? Keď ide o likvidáciu nezávislého úradu, vláda sa vie zísť v sobotu na obed, tam ide všetko zrazu rýchlo a hladko. Samotné opatrenie je priamym útokom na princípy právneho štátu. Týmto krokom totiž vláda oslabuje nezávislosť úradu a zároveň vytvára reálne riziko úniku dát ľudí, ktorí sa odvážili nahlásiť nezákonné konanie. Účelová výmena ľudí vo vedení, práve tých, ktorí budú mať prístup k najcitlivejším informáciám o oznamovateľoch, je zásahom do integrity celého úradu a narušením dôvernosti doterajších konaní. Ako majú mladí ľudia, ktorí zo Slovenska odišli, ako majú mať dôvod sa sem vracať, keď ako majú veriť štátu, ktorý si mení pravidlá vždy podľa toho, aká je práve politická potreba? Ako si majú oznamovatelia byť istí, že ich osobné údaje a podanie nebudú napríklad raz použité ako politická zbraň voči nim? A táto vláda sa týmto krokom vysmieva aj Európskej komisii. To, čo robí s Úradom na ochranu oznamovateľov, je učebnicový príklad zníženia štandardu boja proti korupcii a dôvod na ďalšie konanie proti Slovenskej republike. Lebo ak má byť nejaký orgán nezávislý, aj stredoškoláci vedia, že ním určite nie je ten, ktorému vláda s vlastnými korupčnými škandálmi mení vedenie tak, aby sa jej to lepšie hodilo. Dianie okolo rušenia útvaru na ochranu oznamovateľov sa zároveň nedá čítať inak, ako politický obchod v tej najhoršej podobe. Premiér Robert Fico si najprv kopol do HLAS-u, keď odvolal ministra Kmeca a teraz, aby si udobril jeho predsedu ministra Šutaja Eštoka, ktorý sa topí v problémoch a prehratých súdnych sporoch, hľadá spôsob, ako obísť odvolávanie ministra dopravy Ráža. Je to priehľadné a je to cynické. Pripomeňme si ešte jednu vec. Strana HLAS má vo vláde sedem ministerstiev a už troch ministrov museli vymeniť. Bola to ministerka Dolinková, minister Raši, teraz minister Kmec. SMER si v rámci tejto stabilnej koalície, kde že vraj všetko funguje, zo svojho partnera očividne robí fackovacieho panáka a raz za čas teda predsedovi HLAS-u podhodí liek na uľavenie od podráždeného ega, napríklad že si môže zrušiť nejaký úrad. A ja sa pýtam, či by teda HLAS nemal rovno položiť všetky svoje rezorty premiérovi Ficovi na stôl, veď ak v tejto strane skutočne vymieňate aj tie posledné zvyšky politickej hrdosti za možnosť pomstiť sa za prehry svojho predsedu pred úradom, ktorý mimochodom vznikol ešte za vlády Petra Pellegriniho, keď bol sám minister Šutaj Eštok vedúcim Úradu vlády, tak sa len zbytočne trápite a obťažujete tým celú krajinu. A na záver, vážené pani poslankyne, páni poslanci, kolegovia, pán minister, to si naozaj myslíte, že to ľudia nevidia, veď je to také okaté, ničíte inštitúcie, ktoré fungujú z dvoch dôvodov. Buď aby ste prekryli vlastnú neschopnosť, alebo aby ste pomohli svojim ľuďom, alebo oboje dohromady, nie občanom a občiankam tejto krajiny, nie preto, aby sa tu žilo lepšie, nie preto, aby sa zastavil alarmujúci odliv mozgov, aby sa sem ľudia chceli vrátiť. Opäť raz tu dnes celý deň, teraz je 20.46 h, neriešime skutočné problémy ľudí, riešime ďalší politický obchod, ďalší útok na nezávislý úrad, ďalší zákon, ktorý nikomu nepomôže, možno ochráni vaše funkcie, vaše kauzy, vaše ego, ale určite neochráni ľudí, ktorí vám ešte stále nejakým spôsobom veria, že ste tu pre nich. A ak si myslíte, že sa to dá donekonečna maskovať tlačovkami a propagandou, a mýlite sa. Možno dnes umlčíte oznamovateľov, ale neumlčíte realitu tam vonku, ani ľudí, ktorí ju žijú, ktorí to so Slovenskom ešte nevzdali, a je ich veľa, a ktorí budú aj naďalej žiadať slušný, spravodlivý a právny štát. Ďakujem.